**M E S T O  Š A Ľ A - Mestský úrad**

**Mestské zastupiteľstvo v Šali**

**Materiál číslo A 5/1/2022**

**Informácia z činnosti Komisie Územného plánovania, výstavby a dopravy k problematike dopravy v meste Šaľa**

Návrh na uznesenie:

Mestské zastupiteľstvo v Šali

1. **prerokovalo**

informáciu Komisie ÚPVD k problematike dopravy v meste,

1. **berie na vedomie**

informáciu Komisie ÚPVD k problematike dopravy v meste,

1. **odporúča**

primátorovi mesta vyčleniť finančné prostriedky na personálne posilnenie referátu dopravy a technických činností.

**Spracoval: Predkladá:**

Ing. Róbert Andráši v. r. Ing. Róbert Andráši v. r.

poslanec MsZ a predseda komisie poslanec MsZ a predseda komisie

Predložené mestskému zastupiteľstvu 3. februára 2022

**Dôvodová správa:**

**Základné údaje**

Rozvoj mesta v posledných rokoch poukazuje na za­ostávanie rozvoja dopravnej infraštruktúry za územným rozvojom. Doprava sa stala jedným z podstatných regulatívov územného rozvoja mesta. Preto mesto obstaralo „Územný generel dopravy v meste Šaľa“(ÚDG), ktorý bol predložený a schválený na MsZ dňa 24.6.2021. Ako už bolo uvedené, cieľom generelu dopravy je vytvoriť **s**trategický nástroj rozvoja územia mesta, územnoplánovací podklad, ktorý má slúžiť ako podklad pre po­drobné riešenie otázok územného rozvoja dopravy, pre potreby aktualizácie Územného plánu mesta (ÚPN) Šaľa, ako aj ďalších stupňov dokumentácií. Závery a odporúčania ÚDG bude možné využívať pri rozhodovaní o umiestnení nových investícií, ktoré budú generovať veľké objemy dopravy, na vypracovanie zásad dopravnej politiky mesta, konkrétne riešenia v oblasti dopravnej infraštruktúry alebo dopravných služieb. ÚDG predkladá stratégiu a systém riešenia dopravnej infraštruktúry, avšak nie je spracovaný v podrobnosti projektovej dokumentácie. Preto, na podnet poslanca Ing. Tomáša Meszárosa, bolo prijaté Uznesenie na MsZ dňa 24.6.2021, ktoré odporúča primátorovi mesta zabezpečiť spracovanie koncepcie parkovacej politiky jednotlivých zón na základe ÚGD do konca roka 2022. Vzhľadom k celkovej finančnej situácii zatiaľ nebolo možné riešiť podrobnejšie problematiku dopravnej politiky v ďalších stupňoch projektovej dokumentácie.

Komisia ÚPVD sa na zasadnutiach problematikou dopravy pravidelne zaoberá. Súčasne chápe, že mesto musí zabezpečiť z limitovaného rozpočtu okrem riešenia dopravy chod mnohých oblastí v meste. Vzhľadom k tomu, že doprava priamo ovplyvňuje kvalitu života v meste, komisia odporúča prioritne riešiť problematiku dopravy komplexne a intenzívne sa venovať doprave v súvislosti s územným plánovaním.

Najpálčivejším problémom v doprave je parkovacia politika, ktorá by sa mala odvíjať od Projektu ,,Moderné technológie – Šaľa na ceste SMART“. Modul v oblasti parkovania bude obsahovať informačné tabule znázorňujúce počet voľných miest a systém parkovacích senzorov prenesených do mobilov, aby občania vedeli, kde sa v meste nachádzajú voľné parkovacie miesta a tak sa skrátila doba hľadania voľného parkovacieho miesta.

Komisia ÚPVD apeluje na personálne posilnenie odboru dopravy a technických činností o odborníka, ktorý by implementoval výsledky Generelu dopravy a systematicky riešil problémy technickej a dopravnej infraštruktúry (vrátane parkovacej politiky a nevyhovujúceho stavu inžinierskych sietí a ich zariadení v meste). Komisia podporuje návrh koncepčného pracovníka, prijatého napr. na dohodu, ktorý by pripravil a zorganizoval workshop na uvedené témy, komunikoval s pracovnou skupinou, nadviazal by na Dopravný generel a Územný plán mesta.