M E S T O Š A Ľ A - Mestský úrad

# **Mestské zastupiteľstvo v Šali**

Materiál číslo D 13/1/2022

**Ponuka na prijatie stavby spevnenej plochy do vlastníctva mesta Šaľa formou daru**

Návrh na uznesenie:

Mestské zastupiteľstvo v Šali

## prerokovalo

ponuku na prijatie stavby spevnenej plochy do vlastníctva mesta Šaľa formou daru,

## schvaľuje

prijatie daru – stavba spevnenej plochy – prístupová komunikácia a odstavná plocha z betónovej zámkovej dlažby o výmere 196 m2, postavená na pozemku vo výlučnom vlastníctve mesta Šaľa parcela CKN č. 1030/1, vedenom katastrálnym odborom Okresného úradu Šaľa pre obec a katastrálne územie Šaľa na liste vlastníctva č. 1, vybudovaná vlastníkmi priľahlých garáží a ktorá je v ich podielovom spoluvlastníctve, od spoluvlastníkov:

* Barnabáš Nagy a manželka Mgr. Marta Nagyová, Vlčanská 19, 927 01 Šaľa, spoluvlastnícky podiel 1/6-ina v pomere k celku,
* Tomáš Veselý, Vlčanská 19, 927 01 Šaľa, spoluvlastnícky podiel 1/6-ina v pomere k celku,
* Ing. Peter Vašš, Vlčanská 21, 927 01 Šaľa, spoluvlastnícky podiel 1/6-ina v pomere k celku,
* Ing. Samuel Nagy, Smetanova 5, 927 01 Šaľa, spoluvlastnícky podiel 1/6-ina v pomere k celku,
* Miroslav Prekop, Gagarinova 444/15, 927 01 Šaľa, spoluvlastnícky podiel 1/6-ina v pomere k celku,
* Ing. Elena Matajsová, Gagarinova 444/15, 927 01 Šaľa, spoluvlastnícky podiel 1/6-ina v pomere k celku.

**Spracoval: Predkladá:**

Mgr. Miloš Kopiary v. r. Mgr. Miloš Kopiary v. r.

referent OSMaZM referent OSMaZM

Predložené mestskému zastupiteľstvu 3. februára 2022

**Dôvodová správa:**

Dňa 3.12.2021 bola na Mestský úrad v Šali (ďalej aj ako „MsÚ“) doručená žiadosť nájomcov o ukončenie nájomných zmlúv na pozemok. Konkrétne: Nájomná zmluvu č. 306/2014 zo dňa 11.08.2014, uzatvorená na dobu neurčitú, nájomca: Ing. Elena Matajsová, Gagarinova 444/15, 927 01 Šaľa, Nájomná zmluva č. 307/2014 zo dňa 11.08.2014, uzatvorená na dobu neurčitú, nájomca: Miroslav Prekop, Gagarinova 444/15, 927 01 Šaľa; Nájomná zmluva č. 310/2014 zo dňa 18.07.2014, uzatvorená na dobu neurčitú, nájomca Tomáš Veselý, Vlčanská 19, 927 01 Šaľa; Nájomná zmluva č. 311/2014 zo dňa 22.08.2014, uzatvorená na dobu neurčitú, nájomca Ing. Samuel Nagy, Smetanova 5, 927 01 Šaľa, Zmluva o nájme pozemku č. 442/2019 zo dňa 02.08.2019, uzatvorená na dobu neurčitú, nájomca Barnabáš Nagy a manželka Mgr. Marta Nagyová, Vlčanská 19, 927 01 Šaľa (ďalej spoločne aj ako „Zmluvy“) (Príloha č. 1 – žiadosť).

Predmetom nájmu na základe uvedených Zmlúv je pozemok vo výlučnom vlastníctve mesta Šaľa nachádzajúci sa na ulici Vlčanskej v Šali - časť parc. CKN č. 1030/1, zastavaná plocha a nádvorie, vedený katastrálnym odborom Okresného úradu Šaľa pre obec a katastrálne územie Šaľa na LV č. 1, ktorý nájomcovia užívajú za účelom vjazdu do garáží v ich výlučnom vlastníctve nachádzajúcich sa na priľahlých pozemkoch parc. CKN č. 1030/44, 1030/45, 1030/46, 1030/47, 1030/49, 1030/50 a 1030/51, pričom ku každej zo siedmich garáží prislúcha výmera predmetu nájmu 28 m2. Na predmetnej časti pozemku parc. CKN č. 1030/1 vybudovali nájomcovia so súhlasom prenajímateľa stavbu prístupovej komunikácie z betónovej dlažby spolu o výmere 196 m2 (ďalej aj ako „stavba“, Príloha č. 2 – snímka, Príloha č. 3 – fotodokumentácia). Nájomcovia požiadali o ukončenie Zmlúv, a z uvedeného dôvodu navrhli mestu Šaľa zároveň majetkovoprávne vysporiadanie stavby, ktorú spoločne vybudovali na základe Zmlúv formou jej darovania do výlučného vlastníctva mesta Šaľa. Nájomné vzťahy na základe Zmlúv boli ukončené k 31.12.2021 dohodou.

Žiadatelia spoločne čestne vyhlásili, že na vybudovaní stavby sa podieľali spoločne rovným dielom a z uvedeného dôvodu je predmetná stavba v zmysle ust. § 137 ods. 2 zákona č. 40/1964 Zb. Občiansky zákonník v znení neskorších predpisov v podielovom spoluvlastníctve všetkých stavebníkov, pričom ich spoluvlastnícke podiely sú rovnaké.

Stavba spevnenej plochy bola vybudovaná z betónovej rozoberateľnej dlažby spolu s garážami približne v roku 2007. Nájomcovia zároveň vyhlásili, že hodnotu stavby odhadujú na cca 40 EUR/m2, čo pri celkovej výmere 196 m2 predstavu celkovú hodnotu daru  
7 840,- EUR.

Cez pozemok, na ktorom je postavená stavba spevnenej plochy prechádzajú rozvody inžinierskych sietí, konkrétne rozvody verejného osvetlenia a verejný rozvod teplovodu vo vlastníctve spoločnosti MeT Šaľa spol. s r.o. Stavba spevnených plôch je verejne prístupná a tvorí verejné priestranstvo

**Stanovisko MsÚ:**

V zmysle ust. § 3d ods. 3 zákona č. 135/1961 Zb. o pozemných komunikáciách (cestný zákon) v znení neskorších predpisov sú miestne komunikácie vo vlastníctve obcí, pričom miestne komunikácie sú v zmysle § 4b ods. 1 zákona č. 135/1961 Zb. o pozemných komunikáciách (cestný zákon) „všeobecne prístupné a užívané ulice, parkoviská vo vlastníctve obcí a verejné priestranstvá, ktoré slúžia miestnej doprave a sú zaradené do siete miestnych komunikácií.“

Majetok obce, ktorý slúži na verejné účely (najmä pre miestne komunikácie a iné verejné priestranstvá), je verejne prístupný a možno ho obvyklým spôsobom používať, ak jeho používanie obec neobmedzila (§ 8 ods. 5 zákona č. 369/1990 Zb. o obecnom zriadení).

V zmysle ust. § 4 ods. 3 písm. u) Zásad hospodárenia s majetkom mesta Šaľa v platnom znení schvaľuje prevod vlastníctva dokončených stavieb v prospech mesta Mestské zastupiteľstvo v Šali.

Nakoľko predmetná stavba tvorí verejné priestranstvo, MsÚ odporúča Mestskému zastupiteľstvu prijať stavbu do vlastníctva mesta Šaľa a prijať uznesenie v navrhovanom znení.