M E S T O Š A Ľ A - Mestský úrad

# **Mestské zastupiteľstvo v Šali**

**Materiál číslo C 2/1/2022**

**Predloženie žiadosti o nenávratný finančný príspevok v rámci IROP na realizáciu projektu „Revitalizácia vnútrobloku sídliska Vlčanská – Budovateľská v meste Šaľa“**

Návrh na uznesenie:

Mestské zastupiteľstvo v Šali

1. **prerokovalo**

zámer mesta Šaľa predložiť žiadosť o poskytnutie nenávratného finančného príspevku (ŽoNFP) v zmysle výzvy na predkladanie žiadostí o nenávratný finančný príspevok na zvyšovanie atraktivity a konkurencieschopnosti verejnej osobnej dopravy, kód výzvy: IROP-PO7-SC73-2021-87 v rámci Integrovaného regionálneho operačného programu (ďalej len „IROP”), Prioritná os: 7 – REACT - EU, Investičná priorita: 7.1 – Podpora nápravy dôsledkov krízy v kontexte pandémie COVID-19 a príprava zelenej, digitálnej a odolnej obnovy hospodárstva, Špecifický cieľ: - 7.3 Zlepšenie environmentálnych aspektov v mestách a mestských oblastiach na realizáciu projektu s názvom „Revitalizácia vnútrobloku sídliska Vlčanská – Budovateľská v meste Šaľa“

1. **schvaľuje**
2. predloženie ŽoNFP za účelom realizácie projektu „Revitalizácia vnútrobloku sídliska Vlčanská – Budovateľská v meste Šaľa“ realizovaného v rámci výzvy IROP-PO7-SC73-2021-87, ktorého ciele sú v súlade s platným územným plánom mesta Šaľa   
   a platným programom rozvoja mesta Šaľa;
3. zabezpečenie realizácie projektu v súlade s podmienkami poskytnutia pomoci;
4. zabezpečenie finančných prostriedkov na spolufinancovanie realizovaného projektu vo výške 41 839,07 EUR t. j. rozdielu celkových oprávnených výdavkov projektu 836 781,34 EUR a poskytnutého NFP v súlade s podmienkami poskytnutia pomoci;
5. zabezpečenie financovania prípadných neoprávnených výdavkov z rozpočtu mesta Šaľa, teda ďalších finančných prostriedkov na spolufinancovanie realizovaného projektu až do výšky rozdielu celkových výdavkov projektu a poskytnutého NFP v súlade s podmienkami poskytnutia pomoci.

Spracovala: Predkladá:

Ing. Zuzana Valentová v. r. Ing. Jana Nitrayová v. r.

referentka RRSaŠF  prednostka MsÚ

Predložené mestskému zastupiteľstvu 3. februára 2022

Dôvodová správa

Mesto Šaľa v zmysle výzvy na predkladanie žiadostí o nenávratný finančný príspevok na podporu zelenej infraštruktúry a regeneráciu vnútroblokov sídlisk, kód výzvy: IROP-PO7-SC73-2021-87 v rámci Integrovaného regionálneho operačného programu (ďalej len „IROP”), Prioritná os: 7 – REACT-EU, Investičná priorita: 7.1 – Podpora nápravy dôsledkov krízy v kontexte pandémie COVID-19 a príprava zelenej, digitálnej a odolnej obnovy hospodárstva, Špecifický cieľ: 7.3 Zlepšenie environmentálnych aspektov v mestách a mestských oblastiach, spolufinancovanej z Európskeho fondu regionálneho rozvoja vyhlásenej dňa 29.12.2021 aktuálne bez presného termínu uzávierky (RO pre IROP uzavrie výzvu na predkladanie žiadostí o nenávratný finančný príspevok v prípade vyčerpania finančných prostriedkov alokovaných na výzvu alebo na základe rozhodnutia RO pre IROP) pripravuje žiadosť o nenávratný finančný príspevok na realizáciu projektu s názvom: „Revitalizácia vnútrobloku sídliska Vlčanská – Budovateľská v meste Šaľa“.

Riadiaci orgán pre IROP uplatňuje v rámci tejto výzvy viackolový proces výberu projektov. Aktuálne sú zverejnené dve hodnotiace kolá: 01.03.2022 a 02.05.2022. Ďalšie hodnotiace kolá budú uzatvárané spravidla v dvojmesačnom intervale do vyčerpania alokácie.

Jednou z povinných príloh žiadosti o NFP je doklad o zabezpečení spolufinancovania projektu pre preukázanie splnenia podmienky finančnej spôsobilosti žiadateľa na spolufinancovanie projektu, a to v prípade subjektov územnej samosprávy žiadateľ preukazuje uznesením (výpisom z uznesenia) zastupiteľstva obce/mesta/kraja o tom, že zastupiteľstvo schvaľuje:

* predloženie ŽoNFP za účelom realizácie projektu „...názov projektu.....realizovaného v rámci výzvy.....“, ktorého ciele sú v súlade s platným územným plánom obce/mesta/kraja a platným programom rozvoja obce/mesta/kraja;
* zabezpečenie realizácie projektu v súlade s podmienkami poskytnutia pomoci;
* zabezpečenie finančných prostriedkov na spolufinancovanie realizovaného projektu vo výške .... (uviesť sumu rozdielu celkových oprávnených výdavkov projektu a žiadaného poskytnutého NFP v súlade s podmienkami poskytnutia pomoci) \*;
* zabezpečenie financovania prípadných neoprávnených výdavkov z rozpočtu obce/mesta/kraja\*\*,

*\*Výšku je potrebné uvádzať ako číselnú hodnotu výšky spolufinancovania (t. j. nie je postačujúce**percentuálne uvedenie, napr. v znení 5% z predloženého projektu),*

\*\* *RO pre IROP upozorňuje žiadateľov, že v zmysle Zmluvy o poskytnutí NFP musia mať zabezpečené aj financovanie prípadných neoprávnených výdavkov projektu, a to finančné prostriedky na úhradu neoprávnených výdavkov v dôsledku výpočtu finančnej medzery a neoprávnených výdavkov na realizáciu aktivít projektu, ktoré vzniknú v priebehu realizácie aktivít projektu a budú nevyhnutné na dosiahnutie cieľa projektu v zmysle Zmluvy o poskytnutí NFP.*

Rozpočet projektu v EUR:

|  |  |
| --- | --- |
| Celková výška oprávnených výdavkov (EUR) v tom: | 836 781,34 EUR |
| Stavebné práce (v zmysle rozpočtu od projektanta) | 805 907,20 EUR |
| Stavebný dozor  (ako priemer 3 cenových ponúk z predbežného prieskumu) | 14 000,00 EUR |
| Publicita (dočasný pútač + trvalá tabuľa)  (ako priemer 3 cenových ponúk z predbežného prieskumu) | 756,00 EUR |
| Rezerva na nepredvídateľné výdavky\* | 16 118,14 EUR |
| Celková výška neoprávnených výdavkov (EUR) | 0,00 EUR |
| Percento spolufinancovania zo zdrojov EU a ŠR (%) | 95,00 % |
| Žiadaná výška nenávratného finančného príspevku (EUR) | 794 942,27 EUR |
| Výška spolufinancovania z vlastných zdrojov žiadateľa (EUR) | 41 839,34 EUR |
| Min. výška NFP (EUR)  max. výška NFP (EUR) | Nie je stanovená  Nie je stanovená |

\* 2% z celkových oprávnených výdavkov projektu na stavebné práce

Súčasťou rozpočtu projektu sú jednak výdavky na samotné stavebné práce a súvisiace tovary a služby podľa rozpočtu projektanta, taktiež výdavky na stavebný dozor a povinnú publicitu. Nakoľko podmienky oprávnenosti umožňujú započítať do rozpočtu projektu aj rezervu na nepredvídateľné výdavky v sume max. 2,5 % celkových oprávnených výdavkov projektu na stavebné práce (bez započítanej rezervy), tieto sme taktiež zahrnuli v celkovom rozpočte projektu v sume 16 118,14 EUR.

Plánovaný termín realizácie projektu je v lehote 12 mesiacov (predpoklad 08/2022 – 07/2023), v rámci toho bude predpokladaný termín realizácie samotnej stavby 6 mesiacov. Predpokladaný začiatok realizácie stavebných prác bude buď 08/2022, ale môže byť aj 02/2023 (nakoľko sú predmetom realizácie aj sadové úpravy a výsadba zelene, bude potrebné sledovať aj vhodnosť z pohľadu agrotechnických termínov), preto je nutné uvažovať s dlhším obdobím pre termín realizácie projektu, aj keď samotné práce budú trvať cca 6 mesiacov. Začiatok realizácie prác bude však závisieť od termínu vyhodnotenia a zazmluvnenia schválených žiadostí o NFP a dĺžky trvania verejného obstarávania. V rámci výzvy nie je stanovená maximálna ani minimálna dĺžka realizácie projektu, pri dodržaní časovej oprávnenosti výdavkov projektu, ktorá je uvedená v Príručke pre žiadateľa - výdavok musí skutočne vzniknúť a byť uhradený prijímateľom medzi 1. januárom 2014 a 31. decembrom 2023. Výdavky na stavebný dozor sú oprávnené do výšky max. 2 % oprávnených výdavkov na stavbu.

Pripravovaný projekt „Revitalizácia vnútrobloku sídliska Vlčanská - Budovateľská v meste Šaľa“ je v súlade s platným Programom hospodárskeho a sociálneho rozvoja mesta Šaľa na roky 2015-2020, v znení doplnenia a aktualizácie č. 1 na obdobie rokov 2021 a 2022, kde je strategickou víziou mesta Šaľa okrem iného aj ponúkať možnosti kultúrneho a športového vyžitia svojim občanom v bezpečnom a zdravom prostredí plnom zelene. Cieľ 4.: Zelené, čisté a energeticky úsporné mesto a synergii s cieľom 6.: Kvalitná infraštruktúra pre športové aktivity. V cieli č.4 chceme, aby do roku 2022 mesto Šaľa bolo aj čisté a zdravé mesto plné zelene. V cieli č. 6 chceme, aby do roku 2022 mesto Šaľa bolo mestom, ktoré ponúka rôznorodé možnosti športového vyžitia v atraktívnom modernizovanom prostredí existujúcich či nových športových zariadení, mestom s dostatkom priestoru aj aktivít pre voľný čas a hry detí.

Rovnako projekt svojim charakterom nadväzuje na integrovaný projekt mesta Šaľa zadefinovaný v PHSR pod názvom: Naprieč mestom = Mobilné zelené a energeticky efektívne mesto.

Cieľom projektu resp. revitalizácie vnútrobloku a jeho prislúchajúcich plôch je zveľadenie spoločného priestoru, zvýšenie jeho estetických a kultúrno-spoločenských hodnôt obnovou priestoru pre odpočinok a relax, obnovou verejnej zelene, obnovou mestského a parkového imobiliáru, rekonštrukciou a obnovou chodníkov a trás pre peších, obnovou detského ihriska spĺňajúcich súčasné bezpečnostné štandardy v zmysle platných legislatívnych predpisov a noriem. Cieľom je tiež integrácia moderných technológií a rozšírenie možností konektivity pri vonkajších voľnočasových aktivitách a oddychu. Projekt sa taktiež zameriava na integráciu opatrení zameraných na elimináciu negatívnych dopadov klimatických zmien, ako opatrenia na zachytávanie vody v krajine (infiltračné a vsakovacie prvky, zvyšovanie podielu zelene v krajine, používanie priepustnejších skladieb spevnených plôch a chodníkov) a pod.

V riešenom území bude zabezpečená obnova zelene formou rekultivácie pôvodných zatrávnených plôch, výsadbou novej stromovej zelene, okrasných živých plotov, trvaliek a tráv. V rámci vsakovacej depresie sa plánuje výsadba vlhkomilného bylinného spoločenstva po obvode zníženej časti depresie a výsevom okrasných tráv po obvode zošikmených častí depresie v nadväznosti na okolité spevnené plochy.

Pôvodné detské ihrisko bude obnovené, najmä z dôvodu rastúceho dopytu po zariadeniach pre rozvoj pohybových schopností detí a vytvorení miest pre ich hru, ktoré v tejto časti mesta absentujú. Zvýši sa bezpečnosť na detskom ihrisku použitím súčasne certifikovaných herných prvkov a zostáv vrátane príslušných bezpečnostných dopadových plôch v súlade s aktuálnymi štandardmi a platnými legislatívnymi predpismi a normami.

Do projektu je aktívne zahrnutá artézska studňa, ktorá bude koncepčne využitá a spojená s vybudovaním vodnej cesty medzi plochami určenými na oddych a relax a plochami pre pohybové aktivity detí.

Taktiež dôjde k obnove a doplneniu prvkov mestského mobiliáru - lavičky, smetné koše, stojany a pod.. Vo vnútrobloku sa zabezpečí tiež obnova verejného osvetlenia v rozsahu projektovej dokumentácie.

**Realizácia projektu sa uskutoční na nasledovných parcelách** na pozemkoch register "C" parc. č. 796/1, 796/3, 890/1, 913, 914, 915/1, 916/1, 916/16, 922/1, 930, 931, 932, 934, 935, 936, 937, 938, 939, 940 a 941 kat. územie Šaľa, vo vlastníctve mesta.

Stavba obsahuje:

**SO.01 Chodníky a spevnené plochy**

**SO.02 Detské ihriská, mobiliár, prístrešky, smart prvky a cyklostojany**

**SO.03 Verejná zeleň a infiltračná priekopa**

**SO.04 Verejné osvetlenie**

Umiestnenie stavby je v súlade so schválenou územno-plánovacou dokumentáciou ÚPNO Šaľa v znení zmien a doplnkov. Z urbanistického hľadiska sa charakter funkčného využitia územia nemení. Na stavbu bolo vydané Oznámenie k vyhláseniu stavebných úprav č. OcUMOC-962/2021/2756 zo dňa 02.08.2021, kde Obec Močenok, ako vecne a miestne príslušný stavebný úrad nemá námietky proti uskutočneniu stavebných úprav **Revitalizácia vnútrobloku sídliska Vlčanská – Budovateľská v meste Šaľa.**

Príloha č.1- Koordinačný výkres stavby