**N á v r h**

**k pripomienkovaniu**

Mestské zastupiteľstvo mesta Šaľa v zmysle § 6 ods. 1 a § 11 ods. 4 písm. g) zákona   
č. 369/1990 Zb. o obecnom zriadení v znení neskorších predpisov, podľa § 6 ods. 12 zákona   
č. 596/2003 Z. z. o štátnej správe v školstve a školskej samospráve  a o zmene a doplnení niektorých zákonov v znení neskorších predpisov, v súlade s § 19 zákona č. 523/2004 Z. z.   
o rozpočtových pravidlách verejnej správy a o zmene a doplnení niektorých zákonov v znení neskorších predpisov a § 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov

sa uznieslo na tomto

**Všeobecne záväznom nariadení**

**č. .../2022**

**o určení výšky finančných prostriedkov na mzdy a prevádzku**

**na žiaka základnej umeleckej školy, dieťa materskej školy**

**alebo dieťa a žiaka školského zariadenia**

**so sídlom na území mesta Šaľa**

**§ 1**

**Predmet všeobecne záväzného nariadenia**

Predmetom tohto Všeobecne záväzného nariadenia (ďalej len „VZN“) je určenie výšky finančných prostriedkov na mzdy a prevádzku základnej umeleckej školy, materských škôl a školských zariadení zriadených na území mesta Šaľa, ktorých zriaďovateľom je Mesto Šaľa.

**§ 2**

**Príjemca finančných prostriedkov na mzdy a prevádzku**

Príjemcom finančných prostriedkov na mzdy a prevádzku podľa tohto VZN sú: základná umelecká škola, materské školy a školské zariadenia s právnou subjektivitou   
v zriaďovateľskej pôsobnosti mesta Šaľa.

**§ 3**

**Výška finančných prostriedkov na mzdy a prevádzku**

1. Výška finančných prostriedkov na mzdy a prevádzku na žiaka základnej umeleckej školy, dieťa materskej školy alebo dieťa a žiaka školského zariadenia v zriaďovateľskej pôsobnosti mesta Šaľa na príslušný kalendárny rok je určená v Prílohe č. 1 tohto VZN a táto zohľadňuje špecifické požiadavky na financovanie jednotlivých škôl a školských zariadení.
2. Ročná výška finančných prostriedkov pre školu a školské zariadenie sa určí ako súčin sumy finančných prostriedkov na mzdy a prevádzku na žiaka základnej umeleckej školy, dieťa materskej školy alebo dieťa a žiaka školského zariadenia a počtu detí, žiakov a poslucháčov podľa stavu k 15. septembru začínajúceho školského roka uvedených v štatistickom výkaze Škol (MŠVVŠ SR) 40-01.
3. Počtom detí a žiakov rozhodným pre pridelenie finančných prostriedkov na mzdy a prevádzku je ich počet podľa stavu k 15. septembru začínajúceho školského roka uvedených v štatistickom výkaze Škol (MŠVVŠ SR) 40-01 a v Centrálnom registri detí, žiakov a poslucháčov.
4. Mesto Šaľa oznámi základnej umeleckej škole, materským školám a školským zariadeniam vo svojej zriaďovateľskej pôsobnosti výšku finančných prostriedkov na príslušný rok najneskôr do 31. januára príslušného kalendárneho roka.
5. Pri zmene výšky finančných prostriedkov na mzdy a prevádzku, ktorá sa realizuje zmenou VZN, Mesto Šaľa túto zmenu oznámi základnej umeleckej škole, materským školám   
   a školským zariadeniam vo svojej zriaďovateľskej pôsobnosti najneskôr do 15 dní po nadobudnutí účinnosti VZN, ktorým bola zmena vykonaná. Mesto Šaľa zmenu výšky finančných prostriedkov na mzdy a prevádzku realizuje rozpočtovým opatrením, ktorým sa vykoná zmena schváleného rozpočtu Mesta Šaľa a v rámci neho aj rozpočtu základnej umeleckej školy, materskej školy a školského zariadenia.
6. Povinnosťou škôl a školských zariadení v zriaďovateľskej pôsobnosti mesta je vypracovať návrh rozpočtu bežných príjmov a výdavkov a kapitálových výdavkov na príslušný rok a dva ďalšie nasledujúce roky a vypracovaný návrh rozpočtu predložiť do 30. júna predchádzajúceho roka mestu Šaľa ako zriaďovateľovi.

**§ 4**

**Účel finančných prostriedkov na mzdy a prevádzku**

1. Finančné prostriedky na mzdy sú určené na výplatu tarifných platov a príplatkov vyplácaných pedagogickým, odborným a nepedagogickým zamestnancom školy   
   a školského zariadenia za podmienok a v rozsahu stanovenom osobitným predpisom (napr. zákon č. 553/2003 Z. z. o odmeňovaní zamestnancov pri výkone práce vo verejnom záujme v znení neskorších predpisov, zákon č. 138/2019 Z. z. o pedagogických zamestnancoch   
   a odborných zamestnancoch a o zmene a doplnení niektorých zákonov) a na úhradu výdavkov na poistné hradené zamestnávateľom za pedagogických, odborných   
   a nepedagogických zamestnancov školy alebo školského zariadenia. Ide o bežné výdavky, ktoré zodpovedajú podľa ekonomickej rozpočtovej klasifikácie kategórii 610 – mzdy, platy, služobné príjmy a ostatné osobné vyrovnania, t. j. tarifný plat, osobné príplatky a riadiace príplatky a kategórii 620 – poistné a príspevok do poisťovní, a to bez účelovo určených finančných prostriedkov.
2. Finančné prostriedky na prevádzku sú určené na úhradu bežných prevádzkových nákladov (tovarov a služieb) škôl a školských zariadení. Ide o bežné výdavky, ktoré zodpovedajú podľa ekonomickej rozpočtovej klasifikácie kategórii 630 – tovary a služby (cestovné náhrady, energie, voda a komunikácie, materiál, dopravné, rutinná a štandardná údržba, nájomné za nájom a služby) a kategórii 642 – transfery jednotlivcom (odstupné, odchodné, nemocenské dávky, členské príspevky), a to bez účelovo určených finančných prostriedkov.

**§ 5**

**Poskytovanie a zúčtovanie finančných prostriedkov**

1. Mesto Šaľa poskytne príjemcovi finančné prostriedky na mzdy a prevádzku podľa § 2 mesačne, a to do 25. dňa príslušného mesiaca, vo výške jednej dvanástiny finančných prostriedkov na mzdy a prevádzku na príslušný kalendárny rok.
2. Prijímateľ finančných prostriedkov na mzdy a prevádzku je povinný zúčtovať finančné prostriedky na mzdy a prevádzku s mestom štvrťročne, najneskôr do 25. dňa po skončení príslušného kalendárneho štvrťroka.
3. V prípade, že finančné prostriedky na mzdy a prevádzku nebudú do konca príslušného rozpočtového roka vyčerpané, je príjemca povinný nevyčerpanú časť finančných prostriedkov vrátiť späť na účet mesta do 31.12. kalendárneho roka.

**§ 6**

**Záverečné ustanovenia**

Objem finančných prostriedkov na mzdy a prevádzku na príslušný kalendárny rok schvaľuje Mestské zastupiteľstvo v Šali v rozpočte.

**§ 7**

**Zrušovacie ustanovenie**

Zrušuje sa Všeobecne záväzné nariadenie č. 6/2021 zo dňa 13. mája 2021 o určení výšky dotácie na prevádzku a mzdy na žiaka základnej umeleckej školy, dieťa materskej školy a školských zariadení so sídlom na území mesta Šaľa.

**§ 8**

**Účinnosť**

Toto všeobecne záväzné nariadenie nadobúda účinnosť pätnástym dňom od vyvesenia na úradnej tabuli v meste.

Príloha č. 1

**Finančné prostriedky na mzdy a prevádzku**

**na žiaka základnej umeleckej školy, dieťa materskej školy** **alebo dieťa a žiaka školského zariadenia so sídlom na území mesta Šaľa**

|  |  |
| --- | --- |
| **Dotácia na dieťa materskej školy v Eurách** | |
| **MŠ Budovateľská** | 3 116 |
| **MŠ Družstevná** | 3 569 |
| **MŠ Okružná** | 3 005 |
| **MŠ 8. mája** | 2 954 |
| **MŠ Šafárika** | 2 917 |
| **MŠ Hollého** | 2 640 |
| **MŠ pri ZŠ J. Murgaša** | 2 014 |
| **MŠ pri ZŠ P. Pázmánya** | 2 187 |
| **MŠ Bernolákova** | 3 590 |
| 8 198 ( špeciálna trieda ) |

|  |  |
| --- | --- |
| **Dotácia na žiaka ŠKD v Eurách** | |
| **ZŠ Bernolákova** | 392 |
| **ZŠ J. Hollého** | 347 |
| **ZŠ J. Murgaša** | 457 |
| **ZŠ J. C. Hronského** | 437 |
| **ZŠ Ľ. Štúra** | 609 |
| **ZŠ P. Pázmánya** | 693 |

|  |  |
| --- | --- |
| **Dotácia na žiaka ŠJ v Eurách** | |
| **ZŠ Bernolákova** | 252 |
| **ZŠ J. Hollého** | 161 |
| **ZŠ J. Murgaša** | 177 |
| **ZŠ J. C. Hronského** | 173 |
| **ZŠ Ľ. Štúra** | 199 |

|  |  |
| --- | --- |
| **Dotácia na záujmové vzdelávanie žiakov a správu objektov** | |
| **Centrum voľného času** | 189 |
| **Základná umelecká škola** | 793 |
| **Správa budov a objektov** | 35 |